කණ්ඩියට මෙපිටින් වූ ගුරු පාර ඔස්සේ ඉඳ හිට ගමන් ගන්නා ගැමියකුගේ ඡායාව, දැනට ටික වේලාවක ට පෙර දී පාරේ අනෙක් කොන දක්වා දිව ගිය ද, දැන් එය ඊට වඩා තරමක් කෙටි වී, තව දුරටත් කෙටි වෙමින් තිබේ.ගුරු පාරේ එක් වංගුවක් අසල වූ විසල් දඹ ගසක් සෙවණේ, වෙල් ගොයමට ලං විය නොහෙන ඉමක ඇළ අයිනේ දිගේලි කර සිටි කළු ගොන් නාම්බා, සිය හිස ඔසවා නාස් පුඩු විසල් කර කලබල ගතියෙන් වල්ගය වනමින් ඇළට පනිත් ම පාරේ අනෙක් පසින් වූ වංගුවෙන් මතු වූයේ කළු පැහැ මොටෝ රියකි.වල ගොඩැලි වල පිහිටීම ට අනුව උස් පහත් වෙමින් පැද්දෙමින්, නිහැඬියාව බිඳිමින් ගුරු පාර ඔස්සේ ඉබි ගමනින් ඇදී යන මෝටර් රථය පසුපසින් වැටුණු, ජංගි කොට වලින් සැරසී ගත් කොළු කුරුට්ටන් රෑනකි.